ઘરના ઝાંપામાં દાખલ થતો આદમી આખરે કોણ છે? ઘણુંખરું તો એક અસભ્ય આદમી ઘરમાં રહેતા અસભ્ય આદમીને મળવા જતો હોય છે. આવનાર આદમીના માથા પર એક અદશ્ય ભારો હોય છે. એ પોતાના શુભ-અશુભ ઇરાદાઓનો ભારો લઈને ઝાંપો ખોલતો હોય છે. ઝાંપા પાસે એને આવકારવા માટે આવેલો ઘરનો માણસ પણ પોતાને માથે ઇરાદાઓનો અદશ્ય ભારો લઈને ઊભો હોય છે. આદમીની અવરજવર સાથે ઇરાદાની અવરજવર થતી જ રહે છે. બન્ને જણને ‘અસભ્ય’ કહ્યા તેનું રહસ્ય એ છે કે બન્ને પાસે પોતાના ‘ઇરાદા છુપાવવાની કલા’ હોય છે. આજકાલ નવાં બંધાયેલાં મકાનોમાં કન્સીલ્ડ વાયરિંગ અને વળી કન્સીલ્ડ પ્લમ્બિંગની ફેશન જોરમાં છે. લાઇટ દેખાય, પણ વાયર ન દેખાય. નળમાંથી પડતું પાણી દેખાય, પણ પાઇપ ન દેખાય. ‘અસભ્ય’ આદમી એટલે પોતાના કન્સીલ્ડ ઇરાદાનો ચાલાક માલિક. ઝાંપો વટાવીને ઘરમાં આવેલો માણસ ખૂલીને વાત ન કરે. ઘરનો માલિક વાત કરે, પણ ઠલવાઈ ન જાય. બન્ને સ્મિત પ્રગટ કરે, પણ ઇરાદા તો અપ્રગટ જ રહી જાય. આવું બને તોય લોકો તો એવું જ કહેવાના કે એ બે જણ ભળ્યા.’ લોકોને ખબર નથી કે ‘ભળવું’ એટલે શું. બસ લગભગ આવા જ કોઈ રિવાજ મુજબ માણસો મળતા રહે છે. સામી વ્યક્તિને ‘મળવું’ એ ખાવાના ખેલ નથી.